b'\n_START_ARTICLE_\nFarid Jarullin\n_START_PARAGRAPH_\nFarid Zagidullovit\xc5\xa1 Jarullin (ven. \xd0\xa4\xd0\xb0\xd1\x80\xd0\xb8\xd0\xb4 \xd0\x97\xd0\xb0\xd0\xb3\xd0\xb8\xd0\xb4\xd1\x83\xd0\xbb\xd0\xbb\xd0\xbe\xd0\xb2\xd0\xb8\xd1\x87 \xd0\xaf\xd1\x80\xd1\x83\xcc\x81\xd0\xbb\xd0\xbb\xd0\xb8\xd0\xbd, tat. \xd0\xa4\xd3\x99\xd1\x80\xd0\xb8\xd1\x82 \xd0\x97\xd0\xb0\xd2\xbb\xd0\xb8\xd0\xb4\xd1\x83\xd0\xbb\xd0\xbb\xd0\xb0 \xd1\x83\xd0\xbb\xd1\x8b \xd0\xaf\xd1\x80\xd1\x83\xd0\xbb\xd0\xbb\xd0\xb8\xd0\xbd, F\xc9\x99rit Zahidulla u\xc4\x9fl\xc4\xb1 Yarullin, 1. tammikuuta 1914 Kazanin l\xc3\xa4\xc3\xa4nin Malyje Sunin kyl\xc3\xa4 \xe2\x80\x93 17. lokakuuta 1943) oli tataarilaissyntyinen neuvostoliittolainen s\xc3\xa4velt\xc3\xa4j\xc3\xa4._NEWLINE_Farid Jarullin syntyi muusikon perheeseen. H\xc3\xa4n opiskeli sellon ja pianon soittoa Kazanin musiikkiopistossa vuodesta 1930 ja s\xc3\xa4velt\xc3\xa4mist\xc3\xa4 Boris \xc5\xa0ehterin johdolla Moskovan konservatoriossa vuosina 1933\xe2\x80\x931934. Vuosina 1934\xe2\x80\x931939 h\xc3\xa4n oli Tatarstanin oopperastudiossa ja vuosina 1939\xe2\x80\x931940 opiskeli s\xc3\xa4velt\xc3\xa4mist\xc3\xa4 Genrih Litinskin johdolla Moskovan konservatoriossa._NEWLINE_Jarullin on s\xc3\xa4velt\xc3\xa4nyt muun muassa keskener\xc3\xa4isen sinfonian, kamariorkesteri-, viulu- ja pianokappaleita, sonaatteja, romansseja ja lauluja sek\xc3\xa4 laatinut kansanlaulujen sovituksia. H\xc3\xa4nen p\xc3\xa4\xc3\xa4ty\xc3\xb6ns\xc3\xa4 on tataarien ensimm\xc3\xa4inen kansallinen baletti \xc5\x9e\xc3\xbcr\xc3\xa4le, jonka libreton on kirjoittanut n\xc3\xa4ytelm\xc3\xa4kirjailija Ahmet Faizi. Toisen maailmansodan aikana neuvostoarmeijaan kutsuttu s\xc3\xa4velt\xc3\xa4j\xc3\xa4 kaatui taistelussa Kurskin luona._NEWLINE_\xc5\x9e\xc3\xbcr\xc3\xa4let\xc3\xa4 pidet\xc3\xa4\xc3\xa4n yhten\xc3\xa4 neuvostoajan parhaista baleteista. Sen aiheena on tataarien kansanperinteeseen perustuva \xc4\x9eabdulla Tuqayn samanniminen runoelma. Paha mets\xc3\xa4nhaltija \xc5\x9e\xc3\xbcr\xc3\xa4le varastaa linnusta ihmiseksi muuttuneen S\xc3\xb6yembik\xc3\xa4-neidon siivet. Mets\xc3\xa4st\xc3\xa4j\xc3\xa4 Ali-Batyr l\xc3\xb6yt\xc3\xa4\xc3\xa4 S\xc3\xb6yembik\xc3\xa4n ja menee t\xc3\xa4m\xc3\xa4n kanssa naimisiin. \xc5\x9e\xc3\xbcr\xc3\xa4le palauttaa siivet korppien v\xc3\xa4lityksell\xc3\xa4 ja n\xc3\xa4m\xc3\xa4 ajavat S\xc3\xb6yembik\xc3\xa4n mets\xc3\xa4nhaltijan luolaan. Ali-Batyr pelastaa S\xc3\xb6yembik\xc3\xa4n ja tappaa \xc5\x9e\xc3\xbcr\xc3\xa4len. Baletin musiikki pohjautuu tataarien laulu- ja tanssis\xc3\xa4velmiin._NEWLINE_S\xc3\xa4velt\xc3\xa4j\xc3\xa4 Fabi Vitat\xc5\xa1ekin soitintama baletti esitettiin ensimm\xc3\xa4isen kerran Kazanissa vuonna 1945 Leonid \xc5\xbdukovin ja Gai Tagirovin ohjaamana. My\xc3\xb6hemmin s\xc3\xa4velt\xc3\xa4j\xc3\xa4t Vladimir Vlasov ja Vladimir Fere laativat siit\xc3\xa4 uuden version, joka esitettiin Leonid Jakobsonin ohjaamana nimell\xc3\xa4 Ali-Batyr Leningradissa vuonna 1950. T\xc3\xa4n\xc3\xa4 versiona \xc5\x9e\xc3\xbcr\xc3\xa4le tunnetaan entisess\xc3\xa4 Neuvostoliitossa ja Euroopan maissa._NEWLINE_Jarullinille my\xc3\xb6nnettiin postuumisti Tatarian ASNT:n valtionpalkinto vuonna 1958.'